– Da vi startet opp sammen, sto Jørgen for finans og administrasjon, mens jeg gjorde alt som har med mat og markedsføring å gjøre. Jeg har nesten jobbet livet av meg. Donutsene ble så populære at vi innså at vi ikke klarte det alene, sier Browne.

I desember 2017 åpnet kafeen ved Youngstorget, og allerede i mars startet trøbbelet, hevder Browne. Hun mener styret, ved Simen Vinge, har kjørt en langvarig prosess for å presse henne ut.

Les mer om Talor Browne: Hun baker 15.000 donuts i året

– De har forsøkt å meg til å selge mine aksjer i månedsvis. De forsøkte å gi meg en kontrakt som gjorde Jørgen til CEO og meg til kreativ direktør under Jørgen. Det nektet jeg. Da forsøkte de å få meg til å selge aksjene mine til underpris. Det ville jeg heller ikke, sier Browne.

Styreleder Simen Vinge sier i en kommentar:

– Saken dreier seg ikke først og fremst om eierskapet, men det har vært en naturlig del av forhandlingen. Begge parter har kommet med tilbud, men vi har ikke lykkes i å komme til enighet. Jørgen Hansrud har vært daglig leder siden oppstart og vil fortsette i stillingen, sier Vinge.

– Vi har hatt en prosess med Talor som har resultert i at arbeidsforholdet nå er avsluttet. Dette har pågått over en tid. Talor har vært en del av et nytt og innovativt miljø der vi har gitt unge talenter mulighet til å drive egne serveringssteder. Å starte nye konsepter er krevende. Vi har lyktes godt med andre samarbeidspartnere i kollektivet, og vi har gjort alt vi har kunnet for å få partnerskapet med Talor til å funke. Fokuset mitt videre er å få til en ryddig avslutning, ta vare på de ansatte og fokusere på videre drift av caféen.

Kafeen har per i dag 15 ansatte. Vinge vil ikke kommentere hvor lenge prosessen med Browne har pågått eller hva som har utløst prosessen som endte i oppsigelse denne uken. Han vil heller ikke kommentere hva som skjer med merkenavnet Talor&Jørgen.

Går til retten

– Vi har vært i forhandlinger men partene står dessverre langt fra hverandre. Vi hevder at oppsigelsen er usaklig og jobber nå med en stevning som skal sendes til Tingretten, sier advokatfullmektig Are Haugen Einum i advokatfirmaet Nicolaisen, som representerer Talor Browne.

Daglig leder og medeier i Talor&Jørgen, Jørgen Hansrud, er ordknapp.

– Jeg har vært sykmeldt siden juni og er nå i pappaperm. Jeg har ikke vært en stor del av hva som skjer nå, sier Jørgen Hansrud til DN.(Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.